Nog ŉ kind van die Kaapse Vlakte vermisNabeelah Begg word vermis. (Foto: SAPD) Nog ŉ kind van die Kaapse Vlakte in die Wes-Kaap is as vermis aangemeld. Dié keer ŉ tiener van Bonteheuwel. Die 16-jarige Nabeelah Begg word sedert Dinsdag vermis. Kapt. FC van Wyk, woordvoerder van die polisie, sê in ŉ verklaring Nabeelah is Vrydag as vermis aangemeld nadat sy Dinsdag nooit vir skool opgedaag het nie. Sy het sedertdien ook nog nie na haar ouerhuis in Smalblaarstraat teruggekeer nie. Volgens Van Wyk is Nabeelah vermoedelik vir die laaste keer in die omgewing van Heideveld gewaar. Sy het ŉ wit hemp en grys broek ten tyde van haar verdwyning aangehad. Enigiemand met inligting oor waar Nabeelah haar mag bevind, word versoek om die ondersoekbeampte, konst. Natasha Louw, by 084 533 3260 of ao. Joseph Swartbooi by 082 302 8437 te kontak. Nabeelah se verdwyning volg kort nadat die liggaam van die agtjarige Tazné van Wyk van Ravensmead naby Elsiesrivier Woensdag in ŉ stormwaterpyp buite Worcester aangetref is. Maroela Media het vroeër berig ontstoke gemeenskapslede het Vrydag die strate van Parow in die Wes-Kaap ingevaar nadat Moehydien Pangaker (54) in die Goodwood-landdroshof verskyn het in verband met die moord op Tazné. Tazné van Wyk (8). Gemeenskapslede het enkele huise aan die brand gesteek, waaronder ŉ huis waar die hulle glo Tazné na haar verdwyning aangehou is voordat sy vermoor is. Die huis is vermoedelik ’n dwelmhuis. Van Wyk het aan Maroela Media gesê die polisie ondersoek ŉ saak van brandstigting en openbare geweld. Niemand is nog in verband hiermee in hegtenis geneem nie. Lees alle berigte oor Tazné se verdwyning op Maroela Media hier.